ที่ 40 / 5 ตุลาคม 2566

**ออมสินจัดโปรโดนใจ ในงานมหกรรมการเงินอุดรธานี ครั้งที่ 10**

**ชูสลากออมสิน รางวัลพิเศษ 50 ล้าน รางวัลที่ 1 อีก 30 ล้าน**

**พร้อมด้วยขบวนสินเชื่อรักษ์โลกและสิ่งแวดล้อมล้นบูธ**

**ธนาคารออมสิน** เข้าร่วมงานมหกรรมการเงิน Money Expo อุดรธานี ครั้งที่ 10 นำเสนอโปรโมชันน่าสนใจในงานนี้ ทั้งผลิตภัณฑ์เงินฝากส่งเสริมการออมสำหรับทุกวัย สินเชื่อบ้าน สินเชื่อบุคคล และสินเชื่อธุรกิจ ที่เข้ากับกระแสรักษ์โลกที่กำลังมาแรง โดยผลิตภัณฑ์เงินฝากไฮไลท์ ได้แก่ **สลากออมสินพิเศษ 2 ปี** เพิ่มรางวัลพิเศษมูลค่า 50 ล้านบาท 1 รางวัล สำหรับผู้ฝากทั้งแบบใบสลากและดิจิทัล ตั้งแต่วันที่ 21 ก.ย. - 30 พ.ย.66 ไม่จำกัดวงเงินสูงสุด ออกรางวัลในวันที่ 1 ธ.ค.66 และยังมีสิทธิ์ถูกรางวัลที่ 1 อีก 30 ล้านบาท รวมเงินรางวัลใหญ่ 80 ล้านบาท รับดอกเบี้ยหน่วยละ 0.80 บาท ดอกเบี้ยและเงินรางวัลไม่ต้องเสียภาษี **เงินฝากเผื่อเรียกพิเศษ 13 เดือน** ระยะเวลาฝากเงิน 13 เดือน อัตราดอกเบี้ย 1.75% ต่อปี เทียบเท่าเงินฝากประจำ 2.05% ต่อปี บุคคลธรรมดาไม่เสียภาษีเช่นกัน ฝากเงินขั้นต่ำ 10,000 บาท ไม่จำกัดวงเงินสูงสุด และ **เงินฝากเผื่อเรียกพิเศษปันน้ำใจ** ชวนลูกค้าปันดอกเบี้ยช่วยเหลือสังคมผ่าน 4 มูลนิธิ โดยเปิดบัญชีขั้นต่ำ 10,000 บาท ไม่จำกัดวงเงินฝากสูงสุด ระยะเวลาฝากเงิน 6 เดือน อัตราดอกเบี้ย 1.20% ต่อปี ผู้ฝากจะได้รับอัตราดอกเบี้ย 1.00% ต่อปี ไม่หักภาษี ซึ่งสูงกว่าดอกเบี้ยเงินฝากประจำ 6 เดือน และอีก 0.20% ต่อปี เลือกบริจาคให้มูลนิธิที่เข้าร่วมโครงการ

สำหรับผลิตภัณฑ์สินเชื่อมีโปรโมชัน **สินเชื่อเคหะ** ทั้งซื้อ ปลูกสร้าง ต่อเติม/ซ่อมแซม และรีไฟแนนซ์ จัดอัตราดอกเบี้ยสุดพิเศษคงที่ 6 เดือนแรก 1.990% เฉลี่ย 3 ปี เท่ากับ 3.800% โดยโปรโมชันนี้ลงทะเบียนจองสิทธิ์ได้ในงานวันที่ 6-8 ต.ค.66 **สินเชื่อ GSB D-VERs** เพื่อเป็นทุนหมุนเวียน ลงทุนในสินทรัพย์ถาวร และรีไฟแนนซ์ ดอกเบี้ยเฉลี่ย 3 ปีแรก = 6.25% สำหรับวงเงินกู้ 1-20 ล้านบาท กรณีทำประกันสินเชื่อและใช้หลักทรัพย์ค้ำเต็มวงเงินกู้ และ วงเงินกู้ 20-100 ล้านบาท เมื่อใช้หลักทรัพย์ค้ำประกันเต็มวงเงินกู้ พร้อมกันนี้ได้จัดโปรโมชันสินเชื่อเพื่อรักษ์โลกและสิ่งแวดล้อม ซึ่งเป็นกลุ่มผลิตภัณฑ์ตอบโจทย์ผู้บริโภคตามกระแสอนุรักษ์พลังงานและลดการปล่อยก๊าซเรือนกระจก โดยผู้บริโภครายย่อยที่มีความต้องการซื้อบ้านประหยัดพลังงาน สามารถใช้**สินเชื่อ GSB Green Home Loan** ดอกเบี้ยต่ำผ่อนสบาย วงเงินกู้สูงสุด 110% ส่วนผู้ที่ต้องการใช้พลังงานทดแทนเพื่อลดภาระค่าไฟ ทั้งยังได้มีส่วนช่วยลดการปล่อยก๊าซเรือนกระจก สามารถใช้**สินเชื่อบุคคล GSB Go Green** สำหรับติดตั้งแผงโซล่าร์ หรือซื้อรถยนต์ไฟฟ้า (EV) หรือรถยนต์ไฮบริดได้ ดอกเบี้ยคงที่ต่ำสุด 1.99% ต่อปี นาน 3 เดือนแรก งวดผ่อนชำระต่ำเริ่มต้นแสนละ 199 บาท/เดือน ด้านผู้ประกอบการที่ต้องการเงินทุนหมุนเวียนสำหรับทำธุรกิจตามโมเดลเศรษฐกิจ BCG (Bio/Circular/Green) สามารถใช้**สินเชื่อ GSB for BCG Economy** ได้ เช่น โรงไฟฟ้า อุตสาหกรรมยานยนต์และการขนส่ง อุตสาหกรรมท่องเที่ยวและบริการ และ **สินเชื่อธุรกิจ “GSB Green Biz”** สินเชื่อเงื่อนไขพิเศษสำหรับกลุ่มธุรกิจที่ใส่ใจสิ่งแวดล้อม อาทิ ธุรกิจผลิตและจำหน่ายรถยนต์ไฟฟ้า ธุรกิจผลิตวัสดุรีไซเคิล ธุรกิจตามแนวคิด Eco-Friendly ด้วยอัตราดอกเบี้ยเริ่มต้น MOR/MLR-2.5% ต่อปี ผ่อนนาน 10 ปี และไม่จำกัดวงเงินกู้อีกด้วย

มหกรรมการเงินอุดรธานี ครั้งนี้ ธนาคารออมสินเข้าร่วมงานภายใต้แนวคิด “GSB Journey to The Green Frontier : บนเส้นทางสู่โลกการเงินสีเขียว” สอดคล้องยุทธศาสตร์ธนาคารเพื่อสังคมที่มุ่งเน้นดำเนินการตามกรอบ ESG in action สู่การพัฒนาที่ยั่งยืน โดยให้ความสำคัญตั้งแต่กระบวนการจัดทำบูธที่เลือกใช้วัสดุที่เป็นมิตรต่อสิ่งแวดล้อม การออกแบบผลิตภัณฑ์และบริการที่เน้นสร้างผลกระทบเชิงบวกต่อสังคม แล้วพบกันที่งานมหกรรมการเงินอุดรธานี ณ เซ็นทรัล อุดรธานี ระหว่างวันที่ 6-8 ต.ค. 2566.

\*\*\*\*\*\*\*\*\*\*\*\*\*\*\*\*\*\*\*\*\*\*\*